Posúdenie vplyvu delegovaného nariadenia o kooperatívnych inteligentných dopravných systémoch

A. Potreba konať

V čom spočíva problém a prečo ide o problém na úrovni EÚ?

Mnohé technologické zmeny v priebehu posledného desaťročia umožnili rozvoj kooperatívnych inteligentných dopravných systémov (ďalej len „C-ITS“). To však zatiaľ neprinieslo ich plošné zavádzanie napriek uznávaným potenciálnym prínosom. V roku 2011 výrobcovia vozidiel v EÚ spoločne (prostredníctvom konzorcia CAR 2 CAR) ohlásili svoj zámer spustiť rozsiahle zavádzanie do roku 2015. Ukázalo sa však, že by to vyžadovalo spoločný prístup všetkých hlavných zainteresovaných strán (verejného a súkromného sektora) na úrovni EÚ, pokiaľ ide o technické aj netechnické aspekty.

Čo by sa malo dosiahnuť?

Hlavným politickým cieľom je prispieť k udržateľnejšej cestnej doprave – okrem iného zvýšením bezpečnosti cestnej premávky, zlepšením priechodnosti, optimalizáciou efektívnosti dopravy, posilnením mobility, zvýšením spoľahlivosti služieb, znížením spotreby energie a vplyvu na životné prostredie a podporou hospodárskeho rozvoja. Na dosiahnutie tohto cieľa je potrebný jasný rámec, ktorý stanovuje minimálne požiadavky na interoperabilitu, spätnú kompatibilitu a kontinuitu služieb, a tým poskytuje právnu istotu pri podpore rozsiahleho zavádzania C-ITS.

Aká je pridaná hodnota opatrení na úrovni EÚ (subsidiarita)?

Je výzvou dosiahnuť, aby v hlavných spoločenských prínosoch C-ITS videli výhodu aj všetky relevantné zainteresované strany. Tieto prínosy navyše možno dosiahnuť, len ak budú všetci ochotní investovať súčasne. Zavedenie je pre výrobcov vozidiel zmysluplné len vtedy, ak budú mať istotu, že sa veci zosúladia, a najmä že vozidlá budú môcť využívať služby infraštruktúry v celej EÚ. Podobne, hoci vo verejnom sektore sa rentabilita počíta inak, nemá zmysel investovať, pokiaľ by v blízkej budúcnosti nebola týmto systémom vybavená veľká časť vozového parku.

B. Riešenia

Aké sú rôzne možnosti politiky na dosiahnutie týchto cieľov? Je niektorá z možností uprednostňovaná? Ak nie, prečo?

Možnosť politiky č. 1: ľahká intervencia založená na nelegislatívnych opatreniach vrátane nezáväzných usmernení týkajúcich sa interoperability služieb „1. dňa“, zabezpečenej komunikácie, ochrany údajov a posudzovania zhody; Možnosť politiky č. 2: stredne intenzívna intervencia založená na špecifikáciách podľa smernice o inteligentných dopravných systémoch. Táto možnosť by zahŕňala prvky podobné tým v možnosti 1, ale boli by právne záväzné formou delegovaného nariadenia. Napriek tomu by sa členské štáty a odvetvie mohli naďalej slobodne rozhodnúť, či zavedú C-ITS alebo nie; Možnosť politiky č. 3: silná intervencia založená na povinnom zavedení komunikácie „vozidlo-vozidlo“ (V2V) a ustanovení riadiacich orgánov. Táto možnosť ďalej rozvíja právne záväzné špecifikácie v postupných krokoch tým, že zabezpečí, aby boli všetky nové vozidlá vybavené stanicami C-ITS, čím sa prudko zvýši miera využitia, a teda sa oveľa rýchlejšie dosiahne hranica potrebná pre efektívne poskytovanie služieb (sieťový účinok). Možnosť politiky č. 3 zahŕňa dodatočné opatrenia, ktoré podporujú zavádzanie C-ITS a nemožno ich zaviesť iba prostredníctvom delegovaného aktu: ·legislatívne opatrenie môže poskytnúť právny základ pre zákonné spracovanie osobných údajov týkajúcich sa C-ITS. To zníži neistotu a pravdepodobne povedie k poskytovaniu ďalších služieb C-ITS; ·pridelenie riadiacich úloh právnym subjektom ďalej zaistí koordináciu a dohľad nad zavádzaním C-ITS, čím sa zabezpečí obmedzenie prekážok pri využívaní C-ITS na minimum. Na základe tohto hodnotenia sa možnosť politiky č. 2 jednoznačne uprednostňuje pred možnosťou 1, pretože zabezpečuje výrazne väčšie prínosy a je koherentnejšia. Možnosť politiky č. 3 je ešte účinnejšia a koherentnejšia, poskytuje väčšiu istotu pri zavádzaní a efektívnejšie rieši príčiny problémov s ochranou údajov a nedostatkom koordinácie; povinná komunikácia V2V by však zahŕňala aj značné náklady na dosiahnutie súladu s právnymi predpismi. Uprednostňovaným prístupom je možnosť politiky č. 3 v postupnosti krokov podľa smernice o inteligentných dopravných systémoch, v rámci ktorého sa po prijatí špecifikácií zváži samostatná iniciatíva na zavádzanie, pričom sa ďalej analyzuje efektívnosť a proporcionalita povinnosti na základe ďalšieho vývoja v odvetví C-ITS.

Aké sú názory jednotlivých zainteresovaných strán? Kto podporuje ktorú možnosť?

Možnosť politiky č. 1 nedostala od zainteresovaných strán silnú podporu, keďže pozitívny vplyv z hľadiska riešenia príčin problémov, a tým aj zavádzanie a interoperabilita C-ITS sa považujú za obmedzené pre nedostatočnú právnu istotu. Najväčšia skupina zainteresovaných strán považovala za najvhodnejšiu na dosiahnutie cieľov možnosť politiky č. 2. Mnohí respondenti, najmä z telekomunikačného odvetvia, napriek tomu nepodporujú túto možnosť, pretože chcú zaviesť konkurenčnú technológiu C-ITS, ktorá v súčasnosti nie je interoperabilná s vyspelými technológiami. Niektoré zainteresované strany sa tiež stavajú proti záväzným predpisom o interoperabilite a spoločnej bezpečnostnej politike, pretože by museli prispôsobiť svoje služby tak, aby ich začlenili do C-ITS. Zainteresované strany boli mierne priaznivo naklonené zavedeniu povinnej komunikácie V2V v rámci možnosti politiky č. 3. Mnohí respondenti uviedli, že by to poskytlo potrebnú istotu pri zavádzaní, ale tvrdili, že pred vymedzením takejto povinnosti by sa mali prehodnotiť špecifické okolnosti a vyspelosť systému. Zainteresované strany oslovené v rámci prípadových štúdií o zavádzaní podporili ustanovenie riadiacich, politických a operačných orgánov EÚ, keďže sa to považovalo za dôležité pre koordináciu zavádzania v celej Európe.

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Hlavnými výhodami sú zníženie nehodovosti a nákladov na pohonné hmoty, ako aj úspora času stráveného cestovaním. Okrem toho dochádza k miernemu zníženiu externých nákladov na emisie CO2 a látky znečisťujúce ovzdušie. Vo finančnom vyjadrení dosahujú prínosy celkovo 78,9 miliardy EUR v porovnaní s východiskovým scenárom na roky 2020 – 2035. Tento údaj by sa pri zavedení povinnej komunikácie V2V zvýšil na 128,9 miliardy EUR.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Hlavné náklady súvisia so zariadeniami C-ITS vo vozidlách a v cestnej infraštruktúre. Ďalšie náklady na dodržiavanie súladu a administratívne náklady sa posudzujú, ale v porovnaní s uvedeným sa považujú za nízke. V peňažnom vyjadrení celkové náklady v porovnaní s východiskovým scenárom na roky 2020 – 2035 predstavujú 19,1 miliardy EUR, resp. 32,3 miliardy EUR pri zavedení povinnej komunikácie V2V.

Aký je vplyv na MSP a konkurencieschopnosť?

Malé a stredné podniky pravdepodobne zohrajú významnú úlohu v C-ITS, pretože sú dobre zastúpené v ponuke technológií C-ITS a ako dátové a dopravné spoločnosti. Sú tiež aktívnymi účastníkmi súčasných projektov zavádzania C-ITS. Zvýšená regulačná istota a zavedenie C-ITS môžu posilniť ich úlohu pri poskytovaní inovatívnych produktov a služieb na trhu.

Očakáva sa významný vplyv na štátne rozpočty a verejnú správu?

Hoci 90 % nákladov súvisí s vybavením vozových parkov, náklady na vybavenie infraštruktúry bude vo veľkej miere znášať verejný sektor. Členské štáty sa však môžu slobodne rozhodnúť, či tento systém zavedú alebo nie.

Očakávajú sa iné významné vplyvy?

Rozsiahle komerčné zavádzanie C-ITS v EÚ by poskytlo prevádzkovateľom výhodu z hľadiska celosvetovej konkurencieschopnosti, čo by prinieslo nové pracovné miesta v oblasti výroby, montáže, údržby a prevádzky staníc C-ITS a poskytovania súvisiacich služieb. Informácie sprístupnené prostredníctvom C-ITS by zároveň urýchlili výskum a vývoj v tejto oblasti a hľadanie inovatívnych využití týchto údajov, čím by boli systémy užitočnejšie a umožňovali by automatizáciu.

Proporcionalita?

Dodržiavanie špecifikácií by bolo povinné len tam, kde by boli zavedené služby C-ITS. Hoci záväzné špecifikácie EÚ by si vyžadovali, aby boli existujúce stanice C-ITS a nové technologické riešenia prispôsobené požiadavkám, takéto požiadavky sú nevyhnutné na zabezpečenie interoperability služieb C-ITS v celej EÚ a plánované preskúmanie umožňuje flexibilitu pri vývoji technologických riešení. Povinnosť by zaväzovala výrobcov vozidiel vybaviť všetky nové typy vozidiel stanicami C-ITS. Proporcionalita a nevyhnutnosť takejto povinnosti sa môže a bude ďalej posudzovať v súlade s postupnosťou krokov stanovenou v smernici o inteligentných dopravných systémoch.

D. Nadväzné opatrenia

Kedy sa táto politika preskúma?